CELEX: E2016P0016
Language: da
Date: 2016-10-24 00:00:00
Title: Anmodning om en rådgivende udtalelse fra EFTA-Domstolen indgivet af Frostating lagmannsrett den 24. oktober 2016 i sagen Fosen-Linjen AS mod AtB AS (Sag E-16/16)

20.4.2017   
            
            
               DA
            
            
               Den Europæiske Unions Tidende
            
            
               C 123/9
            
         Anmodning om en rådgivende udtalelse fra EFTA-Domstolen indgivet af Frostating lagmannsrett den 24. oktober 2016 i sagen Fosen-Linjen AS mod AtB AS
   (Sag E-16/16)
   (2017/C 123/10)
   Frostating lagmannsrett har ved skrivelse af 24. oktober 2016, som indgik til EFTA-Domstolens justitskontor den 31. oktober 2016, anmodet EFTA-Domstolen om en rådgivende udtalelse om nedenstående spørgsmål i sagen Fosen-Linjen AS mod AtB AS:
   
               1.
            
            
               Er artikel 1, stk. 1, og artikel 2, stk. 1, litra c), i direktiv 89/665/EØF, eller andre bestemmelser i dette direktiv, til hinder for nationale regler om tilkendelse af erstatning, i tilfælde hvor tilkendelsen af erstatning som følge af at den ordregivende myndighed har tilsidesat de EØS-retlige bestemmelser om offentlige kontrakter, er betinget af,
               
                           a)
                        
                        
                           at der foreligger culpa, og af at den ordregivende myndigheds handlemåde skal afvige væsentligt fra en forsvarlig handlemåde?
                        
                     
                           b)
                        
                        
                           at der foreligger en materiel fejl, hvor den af den ordregivende myndighed udviste culpa indgår i en bredere overordnet vurdering?
                        
                     
                           c)
                        
                        
                           at den ordregivende myndighed har begået en materiel, grov og åbenbar fejl?
                        
                     
         
               2.
            
            
               Skal artikel 1, stk. 1, og artikel 2, stk. 1, litra c), i direktiv 89/665/EØF, eller andre bestemmelser i dette direktiv, fortolkes således, at en tilsidesættelse af en EØS-retlig bestemmelse om udbud, hvorefter den ordregivende myndighed ikke har et frit skøn, i sig selv udgør en tilstrækkeligt kvalificeret tilsidesættelse, der kan afføde en ret til erstatning på visse betingelser?
            
         
               3.
            
            
               Er artikel 1, stk. 1, og artikel 2, stk. 1, litra c), i direktiv 89/665/EØF, eller andre bestemmelser i dette direktiv, til hinder for nationale regler om tilkendelse af erstatning, i tilfælde hvor tilkendelsen af erstatning som følge af at den ordregivende myndighed har tilsidesat de EØS-retlige bestemmelser om offentlige kontrakter, er betinget af, at den leverandør, der fremsætter et erstatningskrav, med en overvejende grad af sandsynlighed kan godtgøre, at leverandøren ville have fået tildelt kontrakten, såfremt den ordregivende myndighed ikke havde begået fejlen?
            
         
               4.
            
            
               Er artikel 1, stk. 1, og artikel 2, stk. 1, litra c), i direktiv 89/665/EØF, eller andre bestemmelser i dette direktiv, til hinder for nationale regler, hvorefter den ordregivende myndighed kan frigøre sig fra et erstatningskrav ved at hævde, at udbudsproceduren under alle omstændigheder burde have været afbrudt som følge af, at den ordregivende myndighed har begået en anden fejl end den, som sagsøgeren har påberåbt sig, og denne anden fejl ikke blev gjort gældende under udbudsproceduren? Hvis en sådan anden fejl kan påberåbes af den ordregivende myndighed, er direktiv 89/665/EØF da til hinder for en national regel, hvorefter den sagsøgende leverandør har bevisbyrden for, at der foreligger en sådan fejl?
            
         
               5.
            
            
               Hvilke krav stiller det EØS-retlige princip om ligebehandling til den ordregivende myndigheds effektive kontrol af oplysningerne i buddene i relation til tildelingskriterierne? Er kravet om effektiv kontrol opfyldt, hvis den ordregivende myndighed er i stand til at sikre sig, at de egenskaber, der er nævnt i buddet, synes at være rimeligt fastlagt på grundlag af den dokumentation, der er vedlagt buddet? Hvor nøjagtigt skal den ordregivende myndighed være i stand til at kunne sikre sig egenskaberne ved den kontraktgenstand, der tilbydes i buddet? Hvis den bydende forpligter sig til et bestemt forbrug i forbindelse med den udbudte genstand, og dette er indarbejdet i bedømmelsen af buddet, har den ordregivende myndighed så opfyldt sin forpligtelse, hvis den er i stand til at sikre sig, at angivelsen af dette forbrug er sandsynligt med en vis usikkerhedsmargin, f.eks. på plus/minus 20 procent?
               Når den ordregivende myndighed skal verificere de oplysninger, som fremlægges af en bydende i forbindelse med et tildelingskriterium, kan kravet om en effektiv prøvelse af buddet inden for rammerne af ligebehandlingsprincippet så opfyldes af den ordregivende myndighed ved en henvisning til dokumentation, der vedrører andre dele af buddet?